#### ANEXA Nr. 2

**CONTRACT DE ACORDARE A AJUTORULUI DE STAT  
Nr. . . . . . . . . . . din . . . . . . . . . .**

În conformitate cu prevederile OUG nr. 61/2022 privind unele măsuri pentru acordarea de microgranturi şi granturi pentru capital de lucru entităţilor din domeniul agroalimentar cu finanţare din fonduri externe nerambursabile şi Ordinului de aprobare ……………..

se încheie prezentul contract de finanţare între:

Agenţia de Plăți și Intervenție pentru Agricultură Centru Judetean \_\_\_\_\_\_\_\_\_\_\_\_denumita în continuare APIA, cu sediul în . . . . . . . . . …………………, str. nr. . . . . . . . ……. . ., județul . . . . . . . . . ., telefon . . . . . . . . . ., fax . . . . . . . . . ., e-mail:………………… reprezentată prin ordonator terţiar de credite, Director Executiv . . . . . . . . . . şi în calitate de administrator schemă M1 - microgranturi,

şi

. . . . . . . . . ., cu sediul în . . . . . . . . . ., telefon . . . . . . . . . ., înregistrată sub nr. . . . . . . . . . . la Oficiul Registrului National al Comerţului, cod fiscal nr. . . . . . . . . . ., reprezentată legal prin . . . . . . . . . ., având funcţia de . . . . . . . . . ., în calitate de Beneficiar, denumită în continuare Beneficiar.

**Precizari prealabile**

În prezentul Contract de Finanţare, cu excepţia situaţiilor când contextul cere altfel sau a unei prevederi contrare:

- Termenul "an"/"zi" reprezintă an/ zi calendaristic/ă dacă nu se specifică altfel;

- Termenul de transmitere se calculează începând cu ziua următoare transmiterii documentului;

- Termenul care începe într-o zi nelucrătoare/sărbătoare legală se calculează începând cu prima zi lucrătoare. Termenul care se sfârşeşte într-o zi de sărbătoare legală/zi nelucrătoare se prelungeşte până în prima zi lucrătoare;

- În termen de maxim 90 de zile din momentul plăţii ajutorului financiar către beneficiar acesta are obligaţia efectuării cheltuielilor cu respectarea pct.4.3 din Ghidul “Microgranturi in domeniul agroalimentar”.

- În acelaşi termen de maxim 90 de zile din momentul încasării ajutorului financiar de către beneficiar acesta are obligaţia încărcării în aplicaţie a facturilor, documentelor de plată şi raportului de progres ) Anexa 6 din Ghidul –“Microgranturi in domeniul agroalimentar”, în caz contrar ajutorul acordat fiind recuperat.

**I. Obiectul contractului**

**Art. 1. -** Obiectul contractului îl reprezintă ajutorul de stat acordat sub formă de microgrant, în baza formularului electronic de înscriere şi a documentaţiei anexe măsurii 1"*Microgranturi în domeniul agroalimentar ",* denumită în continuare Măsură, implementată de către Ministerul Agriculturii şi Dezvoltării Rurale, denumit în continuare MADR, în parteneriat cu Agenţia pentru Plăţi şi Intervenţie pentru Agricultură, denumită în continuare APIA Centrul judetean……………..în conformitate cu prevederile O.U.G. [nr.](http://lege5.ro/App/Document/gm4dcmbqgizq/ordonanta-de-urgenta-nr-130-2020-privind-unele-masuri-pentru-acordarea-de-sprijin-financiar-din-fonduri-externe-nerambursabile-aferente-programului-operational-competitivitate-2014-2020-in-contextul-c?d=2022-05-11) 61/2022 privind unele măsuri pentru acordarea de microgranturi şi granturi pentru capital de lucru entităţilor din domeniul agroalimentar cu finanţare din fonduri externe nerambursabile.

**Art. 2. -** Beneficiarul va primi micrograntul în valoare de 5000 de euro, respectiv 24.739,00 lei, în termenii şi în condiţiile stipulate în prezentul contract şi în Ghidul programului.

Valoarea contractului de finanţare este de 24.739,00 lei, valoare aprobată în urma verificării administrative și de eligibilitate realizate de MADR/APIA.

**II. Durata contractului**

**Art. 3. -** Contractul se încheie pe o perioadă de maxim 12 luni, începând cu data intrării în vigoare a acestuia, respectiv semnarea acestuia de către ambele părți..

Prezentul contract intră în vigoare . . . . . . . . . . (se completează automat în aplicaţie).

Contractul se desfăşoară pe parcursul a trei perioade:

- o perioadă de implementare de maximum 90 zile calculate din momentul incasarii ajutorului financiar de către beneficiar, perioadă în care beneficiarul are obligaţia efectuării cheltuielilor şi încărcării în aplicaţie (în front office) a facturilor, documentelor de plată şi raportului de progres sub sancţiunea recuperării ajutorului financiar nerambursabil, sau după caz, a recuperării parţiale a ajutorului acordat.

- o perioadă de 6 luni de menţinere a activităţii calculată de la data incasarii ajutorului financiar

- o perioadă de maximum 3 ani pentru verificarea utilizării fondurilor.

În situaţia în care, pe perioada contractuală beneficiarul ajunge în situaţia de închidere operaţională, faliment, dizolvare sau insolvenţă, se va proceda la recuperarea ajutorului de stat acordat prin Program.

**Art. 4. -** Termenul-limită pentru efectuarea cheltuielilor, a plăţilor prevăzute în Ghidul programului şi de depunere a raportului de progres pentru toate activităţile este de maxim 90 zile. din momentul încasării ajutorului financiar de către beneficiar..

**III. Finanţare**

**Art. 5. -** În situaţia în care fondurile acordate beneficiarului rămân neutilizate în termen de 90 de zile de la încasării ajutorului financiar de către beneficiar, suma rămasă neconsumată va fi returnată administratorului de schemă în termen de 30 de zile de la expirarea duratei contractului de acordare a ajutorului de stat..

**IV. Modalităţile de plată**

**Art. 6. –** Beneficiarul va deschide cont curent distincte la banca comercială la care au optat în formularul electronic de înscriere. Sumele reprezentând micrograntul vor fi transferate în contul beneficiarului în urma semnării de ambele părţi a contractului de acordare ajutor de stat.

**Art. 7. -** Plăţile efectuate înaintea intrării în vigoare a prezentului contract nu sunt eligibile.

Pentru verificarea utilizării fondurilor potrivit destinaţiilor prevăzute în O.U.G. nr. 61/2022 beneficiarul va încărca în aplicaţie toate sumele plătite şi documentele justificative aferente acestora.

**V. Drepturi şi obligaţii**

**Art. 8. -** Administratorul de Program:

a) va asigura finanţarea proiectului în condiţiile contractului şi în limita fondurilor aprobate pentru Măsură, cuprinse în bugetul acesteia;

b) nu poate acorda plata ajutorului de stat parţială;

c) va recupera ajutorul de stat în situaţia constatării nerespectării prevederilor legislative ale măsurii;

d) va monitoriza îndeplinirea etapelor prevăzute în prezentul contract şi în schema de ajutor de stat pe o perioadă 6 luni/3 ani, începând cu data acordării micrograntului.

Reprezentanţii MADR/APIA şi reprezentanţii instituţiei partenere au dreptul să verifice anunţat/inopinat atât la sediul operatorilor economici, veridicitatea şi conformitatea declaraţiilor, activităţilor şi cheltuielilor făcute în cadrul Măsurii.

**Art. 9. -** Beneficiarul:

a) este obligat să asigure implementarea proiectului în conformitate cu legislaţia măsurii. Beneficiarul va fi singurul răspunzător în faţa autorităţii finanţatoare a măsurii pentru implementarea proiectului său.

b) este obligat să menţină activitatea pe o perioadă de cel puţin 6 luni de la încasarea micrograntului, să respecte prevederile prezentului contract de acordare ajutor de stat .

c) este obligat să pună la dispoziţia MADR/APIA toate documentele solicitate care dovedesc respectarea legislaţiei măsurii. Administratorul de Program poate cere oricând informaţii şi documente suplimentare (clarificări) ce trebuie furnizate în cel mult 3 zile lucrătoare de la solicitarea acestora;

d) trebuie să deschidă cont curent distinct la banca comercială.

**VI. Răspunderea contractuală**

**Art. 10. -** Administratorul de Măsură nu răspunde, în nicio situaţie şi pentru niciun motiv, pentru pagubele sau prejudiciile suferite de bunurile achiziţionate în cadrul programului pe tot parcursul derulării contractului şi nici nu poate accepta vreo pretenţie de compensare sau cerere de plată legate de aceste situaţii.

**Art. 11. -** În cazul în care prin bugetul măsurii nu se acoperă sumele necesare finanţării proiectului, administratorul de Program este exonerat de orice răspundere.

**Art. 12. -** Administratorul de Program este exonerat de orice răspundere asociată oricărei pretenţii sau acţiuni cauzate de încălcarea regulilor, reglementărilor sau legislaţiei de către beneficiar, angajaţii acestuia, ori de persoanele care răspund de aceşti angajaţi, precum şi urmare a încălcării drepturilor aparţinând terţelor părţi.

**Art. 13. -** În cazul în care, în urma controalelor efectuate de reprezentanţii MADR/APIA sau la sesizarea organelor de control abilitate ale statului se constată că beneficiarii au făcut declaraţii incomplete şi/sau neconforme cu realitatea pentru a obţine micrograntul ori au schimbat destinaţia micrograntului, aceştia au obligaţia de a rambursa sumele primite, cu dobânzile aferente, calculate la data constatării.

**Art. 14. -** Beneficiarul îşi asumă responsabilitatea în faţa terţelor părţi, inclusiv răspunderea pentru fapte sau prejudicii de orice fel cauzate de acesta în limita derulării contractului. Contractul angajează răspunderea solidară a beneficiarului şi succesorilor săi pe de o parte, iar pe de altă parte, a administratorului de Program şi succesorilor acestuia.

**VII. Conflict de interese**

**Art. 15. -** Beneficiarul se angajează să ia toate măsurile necesare pentru a evita conflictele de interese şi va informa imediat administratorul de Program despre orice situaţie care cauzează sau ar putea cauza un asemenea conflict. MADR și/sau APIA poate refuza plata micrograntului în situaţia identificării unor legături de rudenie până la gradul II inclusiv şi afini până la gradul II inclusiv între deținătorii de acțiuni sau părți sociale ale întreprinderii beneficiarului şi furnizorii acestuia, inclusiv soț, soție.

**VIII. Clauza de confidenţialitate**

**Art. 16. -** În înţelesul prezentului contract, informaţii confidenţiale sau secrete includ datele referitoare la informaţiile prevăzute în situaţiile financiare ale beneficiarului, aşa cum sunt ele prezentate în documentele contabile depuse.

**Art. 17. -** Părţile se obligă să nu dezvăluie pe durata contractului şi să nu utilizeze vreo informaţie confidenţială sau secretă obţinută pe parcursul contractului în legătură cu cealaltă parte.

**Art. 18. –(1)** Părţile convin că termenele şi clauzele prezentului contract sunt confidenţiale, fiecare dintre părţi obligându-se să nu transmită terţilor documente, date sau informaţii rezultate din derularea acestuia, cu excepţia cazului în care informaţiile sunt furnizate organelor abilitate ale statului în exercitarea atribuţiilor ce le revin.

(2) MADR și APIA sunt autorizate să publice, în orice formă și mediu, incluzând internetul, informațiile referitoare la numele beneficiarului, suma și/sau scopul ajutorului de stat acordat, așezarea geografică a proiectului (localitatea și județul).

**IX. Modificarea contractului**

**Art. 19. -** Orice modificare a prezentului contract se face prin act adiţional, semnat de ambele părţi, care face parte integrantă din contract.

**Art. 20. -** Valoarea totală a contractului poate fi modificată de către administrator de Program, dar numai în sensul diminuării, în cazul constatării nerespectării de către beneficiar a clauzelor contractului sau în cazul solicitării exprese a beneficiarului.

**X. Încetarea contractului**

**Art. 21. -** Contractul încetează de drept la termenul prevăzut în cap. II art. 3.

**Art. 22. -** Contractul poate înceta prin rezoluțiune la iniţiativa administratorului de Măsură, fără acordarea niciunui preaviz, fără a plăti niciun fel de compensaţie şi fără nicio altă formalitate, atunci când beneficiarul:

a) nu îşi îndeplineşte oricare dintre obligaţiile asumate prin Contract sau în legislaţia măsurii.

b) este declarat insolvabil, intră în lichidare judiciara sau faliment sau îşi suspendă activitatea la ONRC, în această situaţie beneficiarul fiind obligat să inştiinţeze MADR/APIA în termen de maxim 5 zile calendaristice din momentul apariţiei situaţiilor inserate.

c) a făcut declaraţii false sau incomplete pentru a obţine finanţarea prevăzută în contract sau furnizează rapoarte ce nu reprezintă realitatea;

d) comite nereguli de ordin financiar sau acte de corupţie în legătură cu proiectul, stabilite printr-o hotărâre judecătorească definitiv.

**Art. 23. -** (1) Rezoluțiunea contractului din motive precizate la art. 22 conduce la excluderea beneficiarului de la posibilitatea de a beneficia de sprijin financiar de la bugetul de stat/fonduri externe nerambursabile în cadrul oricărui Program administrat de MADR/APIA, pe o perioadă de 3 ani de la data constatării neîndeplinirii condiţiilor care au condus la încetarea contractului şi la restituirea de către beneficiar în întregime a sumelor de care a beneficiat, cu dobânzile datorate de la data plăţii pânã la data recuperării sau a rambursării.

(2) Contractul poate fi rezoluționat şi micrograntul acordat va fi recuperat şi în cazul în care beneficiarul nu creează şi menţine activitatea pentru care a primit accept la finanţare, obiectele/ bunurile, fie ele mobile sau imobile, finanţate în cadrul prezentului contract, nu sunt folosite conform scopului destinat, activitatea operatorului economic se suspendă/devine inactivă, precum şi în cazul în care acestea sunt vândute, închiriate (cu excepţia activităţilor de închiriere) sau înstrăinate sub orice formă prevăzută de legislaţia în vigoare, oricând pe perioada de valabilitate a prezentului contract, aşa cum este stabilită la art. 3.

(3) În situaţia în care se constată neconcordanţe între preevaluarea cererilor de finanţare depuse de beneficiarii ajutorului de stat, realizată cu ajutorul platformei informatice IMM Recover, şi verificările efectuate de administratorul schemei de ajutor de stat până la data efectuării plăţii, referitoare la respectarea condiţiilor de eligibilitate specifice măsurilor de acordare a sprijinului, contractul de acordare a ajutorului de stat încetează prin rezoluţiune de plin drept, fără notificare şi fără intervenţia instanţei de judecată.

**XI. Cesiune**

**Art. 24. -** Beneficiarul nu poate ceda sau transfera prezentul contract sau oricare dintre creanţele sau obligaţiile rezultând din acesta în favoarea sau în sarcina unei terţe părţi.

**XII. Rezolvarea şi soluţionarea litigiilor**

**Art. 25. -** Prezentul contract se supune legislaţiei româneşti.

**Art. 26. -** Eventualele litigii ivite în legătură cu prezentul contract vor fi soluţionate pe cale amiabilă.

În cazul în care acest lucru nu este posibil, litigiul va fi adus spre soluţionare instanţei judecătoreşti competente.

**XIII. Forţa majoră sau situaţii de urgenţă**

**Art. 27. -** Forţa majoră sau situaţiile de urgenţă exonerează părţile de răspundere în cazul imposibilităţii derulării contractului, executării necorespunzătoare sau cu întârziere a obligaţiilor asumate prin prezentul contract.

**Art. 28. -** Prin forţă majoră se înţelege un eveniment independent de voinţa părţilor, imprevizibil ori insurmontabil, apărut după încheierea contractului, care împiedică părţile să îşi execute obligaţiile asumate.

**Art. 29. -** Cazurile de forţă majoră vor fi certificate de către Camera de Comerţ şi Industrie a României şi a Municipiului Bucureşti, în condiţiile legii.

**Art. 30. -** Partea care invocă forţă majoră este obligată să notifice celeilalte părţi în termen de 5 zile, prin fax/scrisoare recomandată, existenţa şi data de începere a evenimentului sau împrejurările considerate ca forţă majoră, fiind obligată să ia toate măsurile posibile pentru limitarea consecinţelor produse de un asemenea caz.

**XIV. Dispoziţii finale**

**Art. 31. -** Prezentul contract reprezintă voinţa părţilor şi înlătură orice altă înţelegere verbală dintre acestea, anterioară sau ulterioară lui.

**Art. 32. -** Prezentul contract se completează cu prevederile a ghidului de implementare a schemei de ajutor de stat aprobată prin Ordinul de aprobare nr.…………..

Prezentul contract face parte integrantă şi este Anexă la Ghidul de implementare a măsurii.

Prezentul contract a fost semnat electronic de ambele părţi, având aceeaşi valoare pentru fiecare.

|  |  |  |
| --- | --- | --- |
|  |  |  |
|  | Agenţia de Plăți și Intervenție pentru Agricultură Centru Judetean | Beneficiar, . . . . . . . . . . |
|  | Director Executiv  Ordonator terţiar de credite, (semnătura electronică) | Reprezentant legal/funcţia,  (semnătura electronică) |
|  | Control financiar preventiv propriu, (semnătura electronică) |  |
|  | Director Executiv adjunct 1 (semnătura electronică) |  |
|  | Director Executiv adjunct 2  (semnătura electronică) |  |
|  | Sef serv. SERDRU  (semnătura electronică) |  |
|  | Sef serv SMS  (semnătura electronică) |  |